KYK: "Tussen die publiek en gebeure – dáár's ek."- Joernalis - Solidariteit WêreldSolidariteit Wêreld
Tuis › Gildes › KYK: "Tussen die publiek en gebeure – dáár's ek."- Joernalis
Die werklike realiteit van nuusgebeure in Suid-Afrika is soms só wreed, dat joernaliste die verantwoordelikheid het om as 'n filter tussen die werklikheid en die uiteindelike nuusstorie te dien. Joernaliste staan in hul menswees direk vóór die tragedie, gevaar of chaos en verwerk baie kere hierdie inligting tot so 'n mate dat trauma op 'n versagtende wyse aan die publiek oorgedra kan word.
Wanneer die publiek 'n koerant of tydskrif oopmaak, of om sewe by 'n nuuskanaal inskakel, volg 'n string nuusberigte oor plofbare kwessies in die land – of dit nou misdaad, politiek of gesondheid is – wat selfs die leser se oë laat rek. Agter hierdie stories en gebeure bly dit egter 'n individu wat dit sy of haar beroep gemaak het om dié angs-oomblikke in die gesig te staar sodat jy ingelig kan bly oor gebeure in die land.
Hulle beroep is joernalistiek. Hulle is joernaliste en niemand kan stry dat braafheid een van hul sterkste kwaliteite is nie.
Carla Coetzee van Centurion is 'n ma van twee dogtertjies wat nog nooit terug gestaan het om die nodige inligting te bekom om nuusgebeure aan die publiek oor te dra nie. "Ek het joernalistiek gaan studeer en is tot vandag toe nog nie een oomblik spyt nie. My hart klop om stories te vertel en die feit dat ek in die proses mense help, al is dit hoe klein, is so bevredigend," vertel sy gemaklik in haar sitkamer, so tussendeur oproepe om inligting vir haar nuutste artikel te bekom.
"Hierdie werk eindig eintlik nooit nie," skerts sy voordat sy in haar unieke joernalisstem die foon antwoord. Sy skarrel om die inligting van die oproep in haar notaboekie neer te pen. Haar hand dans oor die blad met die pen wat die storie van iemand se tragedie agterlaat.
Elke liewe dag is anders in dié beroep en dit is vir Coetzee fantasties. "Vir sommige mense mag dit dalk 'n aanpassing wees om nie te weet hoe jou dag gaan verloop en of jy by afsprake gaan kan bly nie, maar vir my en byna al my kollegas is dit juis die opwindende ding. Daar is eenvoudig nooit tyd om verveeld te raak nie."
'n Joernalis se pligte strek van navorser tot aanbieder. Van vertrooster tot verslaggewer. Hulle nuusberigte mag aanlyn of in 'n koerant of tydskrif gepubliseer word. In ander gevalle sal die joernalis se handewerk op televisie of radio uitgesaai word. 'n Joernalis se grootste verantwoordelik sal altyd wees om nuusstories te lewer wat relevant vir sy of haar gehoor is.
"Ek bepaal tot 'n groot mate my eie dagboek, want ek besluit watter tipe stories ek wil najaag. Om 'n joernalis te wees, moet 'n mens in 'n mate 'n adrenalien verslaafde wees en jy moet altyd gereed wees vir wat na jou kant toe kom en dan moet jy baie vinnig daarby kan aanpas," meen Coetzee. Sy bieg wel skertsend dat een van die grootste frustrasies van die beroep wel die onvermoë is om nie altyd persoonlike afsprake te kan nakom nie. "Of dit nou jou huweliksherdenking is of jou ouma se verjaarsdag – jy moet bereid wees om altyd te spring wanneer daar iets in die nuuswêreld gebeur. Dit kan soms 'n groot uitdaging wees."
'n Baccalaureusgraad in joernalistiek, kommunikasie of 'n soortgelyke veld word dikwels vereis om as joernalis by 'n mediahuis aangestel te word. Sommige werksgeleenthede sal ondervinding verg, terwyl ander intreevlak- of internskap posisies sal aanbied
'n Joernalis se take sluit die volgende in:
• Versamel en interpreteer feite oor nuusgebeure deur onderhoude, ondersoeke en waarneming.
• Werk saam met 'n nuusredakteur en verslaggewers om nuwe inhoud te genereer.
• Hersien en wysig kopieë.
• Rapporteer en skryf stories vir koerante, tydskrifte, radio, televisie of die internet.
Moenie net staatmaak op jou universiteitsgraad nie. Alhoewel dit jou kan help om die werk wat jy vandag wil hê, te kry, sal dit jou nie voorberei vir die helfte van wat jy uiteindelik gaan doen nie. Jy leer eerder deur ervaring. Doen alles wat jy kan om so vroeg as moontlik in jou beroep in al die mediums ervaring op te doen en wees bereid om as intern te begin. Moet nooit ophou leer nie. "Die bedryf verander só baie en só dikwels dat as jy nie op hoogte van sake bly nie, veral wat betref nuwe tegnologie en style, is daar 'n risiko dat jy nie die pas sal maak nie," het Coetzee gesê.
Joernalistiek is een van die beroepe wat nooit sal uitsterf nie ─ solank daar nuus is, sal iemand daarvan wil weet en sal iemand daaroor verslag moet doen. Sosiale media het wel die landskap van joernalistiek verander, maar daar het deesdae 'n groter behoefte ontstaan aan betroubare publikasies om oor nuusgebeure verslag te doen.
Volg jou nuusneus en laat jou naam die volgende betroubare bron in Suid-Afrika word!
** Voel jy jou beroep is iets besonders om oor te skryf? Laat weet gerus by mia@solidariteit.co.za en laat #OpReisSaamMetMia kom kuier!